b"\n_START_ARTICLE_\nKalle Palander\n_START_SECTION_\nUra\n_START_PARAGRAPH_\nPalander v\xc3\xa4l\xc3\xa4ytti ensimm\xc3\xa4isen kerran taitojaan maailmalle ollen Sestrieress\xc3\xa4 alppihiihdon MM-kisoissa 1997 pujottelun 16:s. Tuolloin h\xc3\xa4n osallistui kaikkiin lajeihin, my\xc3\xb6s supersuurpujotteluun ja sy\xc3\xb6ksylaskuun. Naganon olympialaisissa 1998 Palander oli pujottelun 9:s, mik\xc3\xa4 oli tuohon menness\xc3\xa4 suomalaisten paras alppihiihtosijoitus olympialaisissa._NEWLINE_Kausi 1998\xe2\x80\x931999 oli Palanderin l\xc3\xa4pimurto. Laskut alkoivat maailmancupissakin tuottaa kymmenen k\xc3\xa4rjen sijoituksia, ja parhaimmillaan Palander laski kahdesti kuudenneksi pujottelussa. Vailin MM-kisoissa h\xc3\xa4n voitti yll\xc3\xa4tyksellisesti pujottelun maailmanmestaruuden. Avauslaskun j\xc3\xa4lkeen Palander oli seitsem\xc3\xa4nten\xc3\xa4, mutta toisen kierroksen nappisuoritus nosti h\xc3\xa4net Suomen ensimm\xc3\xa4iseksi alppihiihdon maailmanmestariksi ja arvokisamitalistiksi._NEWLINE_Seuraavalla kaudella Palander laski MC:ssa parhaimmillaan viidenneksi, mutta kausi 2000\xe2\x80\x932001 oli tuskien taivalta. Pujottelussa h\xc3\xa4n sijoittui parhaimmillaan yhdeks\xc3\xa4nneksi, mutta laskut p\xc3\xa4\xc3\xa4ttyiv\xc3\xa4t yleens\xc3\xa4 ulosajoihin \xe2\x80\x93 varsinkin kakkoslajissaan suurpujottelussa, jossa h\xc3\xa4n p\xc3\xa4\xc3\xa4si vain kerran toiselle kierrokselle ollen 25:s. My\xc3\xb6s St. Antonin MM-kisat p\xc3\xa4\xc3\xa4ttyiv\xc3\xa4t sek\xc3\xa4 pujottelun ett\xc3\xa4 suurpujottelun osalta keskeytyksiin, ja Palander ehti jo uhata lopettavansa kilpailunsa suurpujottelussa kokonaan._NEWLINE_Kausi 2001\xe2\x80\x932002 n\xc3\xa4ytti jo valoa tunnelin p\xc3\xa4\xc3\xa4ss\xc3\xa4. Vaikka suurpujottelukilpailut p\xc3\xa4\xc3\xa4ttyiv\xc3\xa4tkin maailmancupissa yht\xc3\xa4 lukuun ottamatta keskeytyksiin ja Salt Lake Cityn olympialaisissa 2002 pujottelukin tuotti keskeytyksen, pujottelun maailmancup sujui Palanderilta jo loistavasti. Ensimm\xc3\xa4inen palkintokoroketila oli l\xc3\xa4hell\xc3\xa4 Adelbodenissa, jossa Palander oli nelj\xc3\xa4s. Palander laski kaikissa pujottelun MC-kisoissa pisteille ollen huonoimmillaankin 14:s. Pujottelucupissa h\xc3\xa4n sijoittuikin kuudenneksi._NEWLINE_Kausi 2002\xe2\x80\x932003 nosti Palanderin takaisin alppihiihdon k\xc3\xa4rkeen, t\xc3\xa4ll\xc3\xa4 kertaa pysyv\xc3\xa4sti. Kauden avauksessa Park Cityss\xc3\xa4 Palander oli 20:s, mutta jo seuraavissa kolmessa pujottelussa h\xc3\xa4n oli l\xc3\xa4hell\xc3\xa4 palkintokorokepaikkaa ollen kahdesti nelj\xc3\xa4s. Arvostetussa Kitzb\xc3\xbchelin pujottelussa Palander avasi maailmancupin palkintokoroketilansa voittamalla kilpailun. T\xc3\xa4m\xc3\xa4 oli my\xc3\xb6s suomalaisten ensimm\xc3\xa4inen alppihiihdon MC-voitto. Alkuun p\xc3\xa4\xc3\xa4sty\xc3\xa4\xc3\xa4n Palander voitti my\xc3\xb6s kolme seuraavaa MC-pujottelua ja kun h\xc3\xa4n MC-kauden p\xc3\xa4\xc3\xa4t\xc3\xb6ksess\xc3\xa4 sijoittui toiseksi, voitti Palander historiallisesti arvostuksessaan jopa MM-kilpailut ohittavan pujottelun maailmancupin. Kokonaiscupissa Palander oli nelj\xc3\xa4s. St. Moritzin MM-kilpailuissa Palander v\xc3\xa4l\xc3\xa4ytti jo suurpujottelussakin olemalla kuudes, pujottelussa h\xc3\xa4n sijoittui seitsem\xc3\xa4nneksi. Joulukuussa h\xc3\xa4n sijoittui toiseksi vuoden urheilija -\xc3\xa4\xc3\xa4nestyksess\xc3\xa4._NEWLINE_Kausi 2003\xe2\x80\x932004 jatkoi Palanderin menestyst\xc3\xa4. H\xc3\xa4n kantoi hetken maailmancupin johtajan punaista liivi\xc3\xa4 sek\xc3\xa4 pujottelussa ett\xc3\xa4 suurpujottelussa, mutta joutui lopulta taipumaan molemmissa lajeissa kakkoseksi. Palanderin ep\xc3\xa4onneksi molempien lajien p\xc3\xa4\xc3\xa4t\xc3\xb6sosakilpailut jouduttiin huonon s\xc3\xa4\xc3\xa4n vuoksi perumaan. Suomen joukkue haki viel\xc3\xa4 protestilla Palanderia pujottelun ykk\xc3\xb6seksi, sill\xc3\xa4 kauden voittaja, It\xc3\xa4vallan Rainer Sch\xc3\xb6nfelder oli saanut kyseenalaisesti uusia kauden avauksessa Park Cityss\xc3\xa4 avauslaskunsa ulosajettuaankin, sill\xc3\xa4 radanpuhdistaja oli ollut liian l\xc3\xa4hell\xc3\xa4 rataa. Protesti ei mennyt l\xc3\xa4pi ja Sch\xc3\xb6nfelder sai pit\xc3\xa4\xc3\xa4 kyseisen kilpailun kakkostilansa ja pujottelucupin ykk\xc3\xb6stilansa. Palander voitti kaudella j\xc3\xa4lleen nelj\xc3\xa4 pujotteluosakilpailua ja suurpujottelussakin kaksi. Palkintokorokkeelle h\xc3\xa4n p\xc3\xa4\xc3\xa4si yhdeks\xc3\xa4n kertaa. Kokonaiscupissa h\xc3\xa4n sijoittui kuudenneksi._NEWLINE_Kausi 2004\xe2\x80\x932005 oli edelliskauteen verrattuna vaatimaton. Kalle Palander oli pujottelussa kerran osakilpailun kolmas ja suurpujottelussa kolmesti kolmas. Palander oli suurpujottelucupin 6., pujottelucupin 10. ja maailmancupin kokonaiskilpailun 9. Bormion MM-kilpailuissa oli tyytyminen suurpujottelun nelj\xc3\xa4nteen sijaan. Pujottelussa tuli keskeytys ensimm\xc3\xa4isell\xc3\xa4 kierroksella._NEWLINE_Kaudella 2005\xe2\x80\x932006 Palander saavutti osakilpailuissa seitsem\xc3\xa4n palkintokorokesijoitusta; suurpujottelussa kerran toinen ja kahdesti kolmas, pujottelussa kaksi voittoa, kerran toinen ja kerran kolmas. Palander on pujottelucupissa toinen, suurpujottelucupissa viides ja kokonaiskilpailussa seitsem\xc3\xa4s. Palander sivusi Torinon talviolympialaisten suurpujottelussa uransa parasta olympiasuoritusta olemalla kisan yhdeks\xc3\xa4s. Maailmancupin finaaleissa \xc3\x85ress\xc3\xa4 Palanderilla oli viel\xc3\xa4 mahdollisuus voittaa pujottelun maailmancup mutta h\xc3\xa4n loukkasi ennen pujottelukilpailua k\xc3\xa4ydyss\xc3\xa4 suurpujottelussa vasemman polvensa. Polven eturistisidevamma vaati leikkaushoitoa._NEWLINE_Kauden 2005\xe2\x80\x932006 j\xc3\xa4lkeen Palander vaihtoi suksimerkki\xc3\xa4 Atomicilta Fischerille. Atomiceilla Palander ehti laskea nelj\xc3\xa4n vuoden ajan._NEWLINE_Kaudella 2006\xe2\x80\x932007 Palander voitti yhden suurpujottelukilpailun ja oli kerran kolmas. H\xc3\xa4n sijoittui suurpujottelun maailmancupissa nelj\xc3\xa4nneksi, pujottelucupissa yhdeks\xc3\xa4nneksi sek\xc3\xa4 kokonaiskilpailussa kymmenenneksi._NEWLINE_Kaudella 2007\xe2\x80\x932008 Palander voitti j\xc3\xa4lleen yhden suurpujottelun osakilpailun ja oli kerran kolmas. Pujottelussa h\xc3\xa4n oli parhaimmillaan toinen. Kausi j\xc3\xa4i kuitenkin Palanderilta kesken loukkaantumisen vuoksi. Kaudella 2008\xe2\x80\x932009 Palander ei p\xc3\xa4\xc3\xa4ssyt kilpailemaan lainkaan, koska h\xc3\xa4nen jalassaan ollut s\xc3\xa4\xc3\xa4rivamma ehti pahentua ennen kauden alkua, ja h\xc3\xa4n joutui uuteen leikkaukseen. H\xc3\xa4nelt\xc3\xa4 j\xc3\xa4iv\xc3\xa4t v\xc3\xa4liin my\xc3\xb6s Val d'Iseren MM-kilpailut. Kaudella 2010\xe2\x80\x932011 Palander palasi s\xc3\xa4\xc3\xa4rivamman aiheuttaman l\xc3\xa4hes kolmen vuoden tauon j\xc3\xa4lkeen j\xc3\xa4lleen kilpailemaan. Kolme kertaa leikattu jalka ei ollut kuitenkaan viel\xc3\xa4k\xc3\xa4\xc3\xa4n kunnossa._NEWLINE_20. syyskuuta 2012 pit\xc3\xa4m\xc3\xa4ss\xc3\xa4\xc3\xa4n lehdist\xc3\xb6tilaisuudessa Palander ilmoitti lopettavansa uransa._NEWLINE_Timo Kangasluoman toimittama ja Docendon julkaisema, 192-sivuinen kirja Kalle \xe2\x80\x93 suoraa puhetta julkaistiin syyskuussa 2016 (ISBN 978-952-291-293-0).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKallen vanhemmat ovat Elvi ja Jouni Palander (k. 2009). Is\xc3\xa4 toimi Kallen valmentajana ja \xc3\xa4iti on toiminut mentaalivalmentajana._NEWLINE_Palander on naimisissa Riina-Maija Palanderin (o.s. Salminen) kanssa. Heid\xc3\xa4t vihittiin Kuusamon Pyh\xc3\xa4n Ristin kirkossa 8. huhtikuuta 2007. Heill\xc3\xa4 on vuonna 2007 syntynyt tyt\xc3\xa4r sek\xc3\xa4 vuonna 2012 syntyneet kaksoset. Palanderilla on my\xc3\xb6s vuonna 1999 Norjassa syntynyt tyt\xc3\xa4r. Palander asuu perheineen Kivist\xc3\xb6ss\xc3\xa4 Vantaalla._NEWLINE_Palander on sijoittanut tulojaan Halti Oy:n osakkeisiin ja tekee yhti\xc3\xb6n kanssa tuotekehitys- ja markkinointiyhteisty\xc3\xb6t\xc3\xa4._NEWLINE_Palander esiintyi ensimm\xc3\xa4ist\xc3\xa4 kertaa n\xc3\xa4yttelij\xc3\xa4n\xc3\xa4 Napapiirin sankarit 3 -elokuvassa, joka sai ensi-iltansa 23. elokuuta 2017._NEWLINE_Palander perusti yhdess\xc3\xa4 Toni Niemisen kanssa elokuussa 2017 henkisen valmentautumisen konsultaatiota antavan yrityksen, nimelt\xc3\xa4\xc3\xa4n Herk\xc3\xa4t herrasmiehet._NEWLINE_Palander oli mukana Nelonen-kanavan Selviytyj\xc3\xa4t Suomi -tosi-tv-sarjassa vuonna 2018."